KYK: Hier is Blitsbrein Junior se eerste semifinaliste | Netwerk24
KYK: Hier is Blitsbrein Junior se eerste semifinaliste
Deur Colette Combrink 16 Maart 2020 06:52
Om vinnig op jou voete te kan dink kan op vele maniere gestalte kry – om jou opponent in 'n debat met 'n argument te oorrompel of om die bal op die hokkieveld tussen die verdedigers deur vir 'n wendoel te dribbel.
Eerskomende Maandagaand sal dié vermoë drie leerlinge in die eerste uitdunne van Blitsbrein Junior goed te staan kom hulle met vrae gepeper word.
Die drie finaliste is Markus Nel (14) van die Afrikaanse Hoër Seunskool in Pretoria (Affies), Benjamin Roelofse (16) van die Hoërskool DF Malan in Bellville en Luc van der Veen (16) van Paul Roos Gimnasium in Stellenbosch.
Blitsbrein, VIA se gewilde vasvraprogram, het in 2020 'n jonger baadjie aangetrek en dié keer is dit tieners wat mekaar die stryd aansê.
"Die lekkerste deel daarvan is om uit te vind dat jy dinge weet wat jy nie eens geweet het jy weet nie," sê Benjamin.
"Hierdie program is anders as enigiets waaraan ek al deelgeneem het. Om nie deel te wees van 'n span nie, plaas nogal druk op 'n mens, maar dis lekker!"
Luc stem saam. "Jy is jou eie grootste kompetisie in hierdie televisiereeks. Maar dis belangrik om te onthou dat dit net 'n kompetisie is. Ek is nog altyd van goeie sportmangees geleer. Dit bly 'n spel en om respek vir mekaar te hê is belangriker as om te wen."
Die eerste uitdunne word Maandag om 18:00 op Via met Pietie Beyers as die aanbieder uitgesaai.
Markus, Benjamin en Luc is die eerste drie semifinaliste.
Die tweede uitdunne word op 23 Maart uitgesaai en die drie leerlinge met die hoogste punte ná afloop van albei sal na die eindstryd deurdring.
Inskrywings vir die algemene-kennis-kompetisie Blitsbrein Junior 2020 is nou oop.
Leerlinge in gr.8 tot 11 kan aan dié algemene kennis-kompetisie deelneem. Kontantpryse is op die spel.
Wenners moet beskikbaar wees vir prysuitdelings in hul streek: Kaapstad (15 September), Johannesburg (16 September), Bloemfontein (17 September).
Besoek www.cumlaudemedia.com om in te skryf. Die sluitingsdatum vir inskrywings is op 7 Julie 2020.
Hierdie kompetisie is slegs 'n algemene kennis-kompetisie en sluit nie die opname van die televisieprogram in nie.